VENDIM

Nr. 514, datë 1.8.2024

PËR DISA NDRYSHIME DHE SHTESA NË VENDIMIN NR. 538, DATË 26.5.2009, TË KËSHILLIT TË MINISTRAVE, “PËR LICENCAT DHE LEJET QË TRAJTOHEN NGA APO NËPËRMJET QENDRËS KOMBËTARE TË LICENCIMIT (QKL) DHE DISA RREGULLIME TË TJERA NËNLIGJORE TË PËRBASHKËTA”, TË NDRYSHUAR

Në mbështetje të nenit 100 të Kushtetutës dhe të neneve 15 e 36, të ligjit nr. 10081, datë 23.2.2009, “Për licencat, autorizimet dhe lejet në Republikën e Shqipërisë”, me propozimin e ministrit të Ekonomisë, Kulturës dhe Inovacionit, Këshilli i Ministrave

VENDOSI:

Në aneksin 1, “Kategoritë e licencave e lejeve që si rregull trajtohen nga ose nëpërmjet QKL-së”, në fushën X, “Kujdesi shoqëror dhe punësimi”, për kategorinë X.2, “Shërbime të ndërmjetësimit në tregun e punës dhe/ose formimit profesional”, bashkëlidhur vendimit nr. 538, datë 26.5.2009, të Këshillit të Ministrave, të ndryshuar, bëhen këto ndryshime dhe shtesa:
1. Tabela 1, që përmendet në pikën 4, të kreut II, “Licencimi i veprimtarive të nënkategorisë X.2.A”, zëvendësohet me tabelën 1, që i bashkëlidhet këtij vendimi.
2. Pika 5, e kreut II, “Licencimi i veprimtarive të nënkategorisë X.2.A”, ndryshohet, si më poshtë vijon: 
“5. Licencimi i veprimtarive të nënkategorisë A bëhet sipas grupit III:

a) Institucioni tjetër për licencimin e këtyre veprimtarive është ministria përgjegjëse për çështjet e punësimit dhe të aftësimit profesional, vendimin në emër të së cilës e merr ministri. 

b) Vendimi bazohet në dokumentet provuese të licencimit, si dhe në inspektimin në vend e vlerësimin faktik të plotësimit të kritereve përkatëse të licencimit nga inspektorati shtetëror, që mbulon fushën e punës.

c) Afati i marrjes së këtij vendimi është 15 ditë nga data e paraqitjes së kërkesës.”.

3. Në pikën 6, të kreut III, “Licencimi i veprimtarive të nënkategorisë X.2.B”, fjalët “...kodi IX.2.B...” zëvendësohen me “...kodi X.2.B...”;
4. Tabela 2, që përmendet në pikën 7, të kreut III, “Licencimi i veprimtarive të nënkategorisë X.2.B”, zëvendësohet me tabelën 2, që i bashkëlidhet këtij vendimi. 
5. Në pikën 8, të kreut III, “Licencimi i veprimtarive të nënkategorisë X.2.B”, bëhen këto ndryshime:

a) Në fjalinë e parë, shkronja “A” zëvendësohet me “B”;
b) Shkronja “a” ndryshohet, si më poshtë vijon:

 “a) Institucioni tjetër për licencimin e këtyre veprimtarive është ministria përgjegjëse për çështjet e punësimit dhe të aftësimit profesional, vendimin në emër të së cilës e merr ministri.”.

c) Në shkronjën “b”, emërtesa “Shërbimi Kombëtar i Punësimit” zëvendësohet me “Agjencia Kombëtare e Punësimit dhe Aftësive”.
ç) Shkronja “c” ndryshohet, si më poshtë vijon: 

“c) Afati i marrjes së këtij vendimi është 15 ditë.”.

6. Pas pikës 9, të kreut IV, “Data e fillimit të licencimit sipas këtij vendimi”, shtohet pika 9.1, me këtë përmbajtje: 
 “9.1 Të gjitha subjektet, që disponojnë licencë për formim profesional dhe/ose ndërmjetësim në tregun e punës, brenda afatit kohor prej 120 ditësh kalendarike, nga data e hyrjes në fuqi të këtyre ndryshimeve, kanë detyrimin të aplikojnë për ndryshimet e nevojshme, në përputhje me kriteret e reja me qëllim mbajtjen e licencës, në të kundërt, ajo do të revokohet.”.

Ky vendim hyn në fuqi pas botimit në Fletoren Zyrtare.

KRYEMINISTËR

Edi Rama 
Tabela 1

	Kriteret e posaçme


	Mbi cilët faktorë veprimtarie dhe/ose specifikash e specialitetesh aplikohen kriteret e posaçme
	Llojet e dokumenteve provuese lidhur me kriteret posaçme

	Përshtatshmëria e njohurive dhe e eksperiencës së personelit


	Drejtuesi teknik


	a) Certifikatë për drejtuesin teknik
“Certifikatë” nënkupton dokumentacionin për njohuritë dhe aftësitë profesionale, si vijon:

 1. Diplomë për nivelin arsimor, të paktën, Bachelor;

2. Eksperiencë pune të vërtetueshme, të paktën 5 vjet, në fushën e menaxhimit të burimeve njerëzore dhe/ose fushën e shërbimeve të punësimit (CV, librezë pune dhe/ose çdo dokument, që shërben për vërtetimin e eksperiencës).

3. Kualifikime në fushën e menaxhimit të burimeve njerëzore dhe/ose në fushën e shërbimeve të punësimit të lëshuara nga një subjekt privat apo publik, i njohur nga legjislacioni në fuqi.
b) Akt që provon marrëdhëniet e kërkuara të punës.

	Mjaftueshmëria e kapitalit si rezervë sigurie për të tretët.
	Një kapital minimal si rezervë sigurie.
	Dokument që provon ngrirjen e një kapitali rezervë sigurie.

	Përshtatshmëria e pajisjeve, e teknologjisë dhe e mjediseve me standardet e shërbimit.
	Mjediset

Teknologjitë

Pajisjet


	a) Për mjediset:

1. Dokumente pronësie dhe/ose përdorimi me afat jo më pak se 1 vit. Ambienti ku do të zhvillohet aktiviteti duhet të jetë i njëjtë me adresën e deklaruar në Regjistrin Tregtar;

2. Planimetrinë e mjediseve firmosur dhe vulosur nga një arkitekt ose inxhinier i licencuar;
3. Aktmiratim higjieno- sanitar lëshuar nga Inspektorati Shtetëror Shëndetësor.

b) Për teknologjinë/pajisjet 

Vetëdeklarim për përshtatshmërinë e pajisjeve, teknologjisë dhe mjediseve me standardet e shërbimit, duke cituar dokumentet, që pasqyrojnë cilësitë e garancitë e këtyre faktorëve.

	Përshtatshmëria e organizimit dhe e rregullave të ushtrimit të veprimtarisë.
	a) Veprimtaria që kërkon të kryejë (përshkrim i hollësishëm i saj);
b) Përmbushja e detyrimeve të sigurimeve shoqërore e shëndetësore (për vitin e fundit të aktivitetit);
c) Besueshmëria e ortakut, aksionarit, anëtarëve të organeve drejtuese të subjektit dhe drejtuesit didaktik (gjendja gjyqësore);
ç) Respektimi i rregullave për mbrojtjen dhe përpunimin e ligjshëm të të dhënave personale.
	Vetëdeklarim 



	Regjistrimi i drejtuesit teknik në Regjistrin Tregtar


	Ekstrakt i subjektit
	Ekstrakti i subjektit, ku pasqyrohet drejtuesi teknik. Drejtuesi teknik lejohet të regjistrohet në jo më shumë se dy subjekte.


Tabela 2

	Kriteret e posaçme
	Mbi çfarë faktorësh veprimtarie dhe/ose specifikash e specialitetesh aplikohen kriteret e posaçme
	Llojet e dokumenteve provuese lidhur me kriteret posaçme

	Përshtatshmëria e njohurive dhe e eksperiencës së personelit. 


	a) Drejtuesi didaktik

b) Instruktori/ët përkatës


	a) Certifikatë për drejtuesin didaktik:
“Certifikatë” nënkupton dokumentacionin për njohuritë dhe aftësitë profesionale, si vijon: 

1) Diplomë për nivelin arsimor, të paktën të mesëm; 

2) Diplomë/certifikatë për profesionin në përshtatje, të paktën me një nga kurset që do të ofrohen;

3) Eksperiencë pune të vërtetueshme, të paktën 5 vjet, në përshtatje me një nga profesionet që do të ofrohen (librezë pune dhe/ose çdo dokument, që shërben për vërtetimin e eksperiencës);

4) Kontratë individuale pune për drejtuesin didaktik, sipas përcaktimeve të Kodit të Punës. 

b) për instruktorin përkatës

1) Akt që provon marrëdhëniet e kërkuara të punës me instruktorin/instruktorët për kurset përkatëse;
2) Diplomë/certifikatë për profesionin në përshtatje me kursin e formimit profesional që do të ofrojë;

3) Eksperiencë pune të vërtetueshme, të paktën 3 vjet, në përshtatje me kursin e formimit profesional, që do të ofrojë. (Librezë pune dhe/ose çdo dokument që shërben për vërtetimin e eksperiencës); 

c) Lista e plotë e personelit mësimdhënës

	Përshtatshmëria e 

pajisjeve, e teknologjisë dhe 

e mjediseve me standardet e 

shërbimit
	a) Mjediset 

b) Mjetet didaktike 

Sipas llojit të kurseve 

për formim profesional 


	a) Për mjediset: 

1) Dokumente pronësie dhe/ose përdorimi me afat jo më pak se 3 vjet; Ambienti ku do të zhvillohet aktiviteti formues profesional teorik e praktik duhet të jetë i njëjtë me adresën e deklaruar në Regjistrin Tregtar;

2) Planimetri e mjediseve, firmosur dhe vulosur nga një arkitekt ose inxhinier i licencuar;
3) Aktmiratim higjieno-sanitar, lëshuar nga Inspektorati Shtetëror Shëndetësor;

b) Për mjetet didaktike:
1) Vetëdeklarim për inventarin fizik të mjeteve didaktike, që janë pjesë e aseteve të subjektit, në përputhje me kursin që do të ofrohet.

2) Nëse mjetet didaktike nuk janë në pronësi të subjektit aplikues, kërkohen dokumente që garantojnë të drejtën e përdorimit të mjeteve didaktike, në përputhje me programin mësimor. 

	Përshtatshmëria e programit të kursit për formim profesional
	Programi i kursit të formimit profesional 


	Programi i kursit të formimit profesional i detajuar në module dhe në orë mësimore.

	Regjistrimi i drejtuesit didaktik në Regjistrin Tregtar 
	Ekstrakti i subjektit
	Ekstrakti i subjektit, ku pasqyrohet drejtuesi didaktik. Drejtuesi didaktik lejohet të regjistrohet në jo më shumë se dy subjekte.


